**Turnékompaniet** er en teatergruppe som begynte med base på Tangen i Stange kommune, Hedmark.

Kompaniet ble startet[*når?*] av skuespilleren Anders Kippersund, som (per 2020) er kunstnerisk leder/produsent for gruppen. I gruppen arbeider også hans søsken, skuespillerne Inga-Live Kippersund, Peter Kippersund og Jonas Kippersund. Sistnevnte har skrevet flere av gruppens tekster.

Gruppen turnerer over hele landet med sine forestillinger. Sentralt i deres sceniske språk står scenekamp, og de er medlem av Nordisk Stage fight Society. Når den ikke er på turné, har gruppen fra 2007 hatt sin egen scene i sentrum av Hamar. Kompaniet holder til i Hamar gamle rådhus. De leide først lokalene av Hamar kommune, etter at kommunen solgte bygget i 2014, leier kompaniet hele andre etasje i det gamle rådhuset av den nye eieren, og driver per 2020 sin virksomhet i disse lokalene, under navnet Hamar Teater. Lokalene omfatter den gamle kommunestyresalen, flere salonger, teatersal med garderober og bar. Gruppen leier ut lokalene til andre teatergrupper, til festivaler, konserter, events og private begivenheter. Leder for den denne daglige driften er Inga-Live Kippersund.

I tillegg til egen turnévirksomhet, står Turnékompaniet for en omfattende kunstnerisk produksjon på Hamar teater. I januar arrangerer gruppen festivalen Monofon, om høsten presenteres en komedie, og Romjulsteatret er en fast årlig begivenhet som trekker fulle hus. Fra 2014 har Turnékompaniet hvert år satt opp en Shakespeare-forestilling som sommerteater på en utescene ved Atlungstad Brenneri, og med det vært med å skape Shakespeare-tradisjon på Hedemarken. Turnékompaniet medvirker også under Middelalderfestivalen på Hamar. Gruppens medlemmer tar på seg oppdrag for andre grupperinger, og arbeidet deres har store ringvirkninger.

Skuespillere som har deltatt
----------------------------

* Torleif Kippersund
* Henrik Høie
* Gudmund Groven
* Rune Kippersund
* Magne Kippersund
* Camilla Brandt
* Solveig Laland Mohn
* Sara Jaggi
* Jonas Jeremiassen Tomter
* Trine Nyhus Lørum
* Hillevi Skalmerud Larsson
* Martin Thorshaug
* Kate Pendry
* Philip Stengele
* Johanne Margethe Kippersund Nesdal
* Arild Halvorsen
* Knut Kippersund Nesdal
* Jon Arne Arnseth
* Ann Elin Lium
* Yngve Sørli
* Ingrid Nøren Stenersen
* Nils Oortwijn
* Andreas Dillerud Olsen
* Anne Bolette Stang Eng
* Eivind Strømstad

Åpent brev til Hamar kommune
----------------------------

I 2013 skrev Turnékompaniet et åpent brev til Hamar kommune, der gruppen argumenterte for fortsatt virksomhet for Hamar Teater i det gamle rådhuset på Hamar. Kommunen hadde forsøkt å selge bygningen i Strandgata 23, og Turnékompaniet hadde ikke økonomiske midler til å kjøpe bygget av kommunen.

Priser og utmerkelser
---------------------

Turnékompaniet mottok Hedmark fylkes kulturpris for 2011. I begrunnelsen for tildelingen uttalte Hedmark fylkesråd blant annet:

> «Med sin kunnskap og sitt glødende engasjement for teater har de vært og er en viktig ressurs og inspirasjonskilde for utviklingen av teaterlivet i fylket. Foruten teateraktivitet har de også bidratt konstruktivt i den offentlige debatten omkring utviklingen av scenekunsten i fylket.»
> 
>

Referanser
----------

1. 1 2  fylkeskommune, Hedmark. «Hedmark fylkeskommune - Kulturprisen til Turnékompaniet». *www.hedmark.org* **(norsk)**. Arkivert fra originalen 12. desember 2017. Besøkt 11. desember 2017.
2. 1 2  «Åpent brev til Hamar Kommunestyre om hva Turnékompaniet driver med på Hamar Teater og noen tanker om en fortsettelse.». *www.turnekompaniet.no*. 9. desember 2013. Besøkt 11. desember 2017.
3. ↑  «Turnekompaniet - Hamar middelalderfestival». *middelalderfestival.no* **(norsk)**. Besøkt 11. desember 2017. «Hamar Middelalderfestival 10.-12. juni 2016. / Turnekompaniet : Festivalens alltid tilstedeværende herolder. / Jonas, Anders og Peter Kippersund er årets herolder og blir å finne rundt omkring på markedet! Høytropende og høyrøstede geleider de oss gjennom årets program.»

Eksterne lenker
---------------

* Turnékompaniets nettside – besøkt 11. desember 2017
* Turnékompaniets beskrivelse av seg selv (per 1999) på www.teaternett.no – besøkt 11. desember 2017
* Det gamle rådhuset solgt
* Anjazz samarbeider med Hamar teater
* Nordisk poesifestival på Hamar teater
* Monofon - Hamar teaters egen festival Arkivert 25. juni 2020 hos Wayback Machine.
* Festivalsesongen sparkes i gang (H-A jan-20) Arkivert 30. november 2020 hos Wayback Machine.
* Shakespeare på Atlungstad